CELEX: 32017R1393
Language: bg
Date: 2017-05-24 00:00:00
Title: Делегиран регламент (ЕС) 2017/1393 на Комисията от 24 май 2017 година за изменение на Делегиран регламент (ЕС) № 1395/2014 за установяване на план за премахване на изхвърлянето на улов при риболова на някои дребни пелагични видове и риболова за промишлени цели в Северно море

28.7.2017   
            
            
               BG
            
            
               Официален вестник на Европейския съюз
            
            
               L 197/1
            
         ДЕЛЕГИРАН РЕГЛАМЕНТ (ЕС) 2017/1393 НА КОМИСИЯТА
   от 24 май 2017 година
   за изменение на Делегиран регламент (ЕС) № 1395/2014 за установяване на план за премахване на изхвърлянето на улов при риболова на някои дребни пелагични видове и риболова за промишлени цели в Северно море
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (1), и по-специално член 15, параграф 6 и член 18, параграфи 1 и 3 от него,
   като има предвид, че:
   
               (1)
            
            
               Регламент (ЕС) № 1380/2013 има за цел постепенното премахване на изхвърлянето на улов в рибарството в ЕС, като се въведе задължение за разтоварване по отношение на улова от видовете, спрямо които се прилагат ограничения.
            
         
               (2)
            
            
               С Делегиран регламент (ЕС) № 1395/2014 на Комисията (2) бе установен план за премахване на изхвърлянето на улов, за да се изпълни задължението за разтоварване при риболова на някои дребни пелагични видове и риболова за промишлени цели в Северно море.
            
         
               (3)
            
            
               В съответствие с член 15, параграф 6 от Регламент (ЕС) № 1380/2013 във връзка с член 15, параграф 5, буква а) от него плановете за премахване на изхвърлянето на улов може да включват технически мерки, които имат за цел да се намали или, доколкото е възможно, да се прекрати нежеланият улов.
            
         
               (4)
            
            
               Белгия, Дания, Германия, Франция, Нидерландия, Швеция и Обединеното кралство имат пряк управленски интерес в областта на рибарството в Северно море. На 7 февруари 2017 г., след консултация с Консултативния съвет за Северно море и Консултативния съвет по пелагичните видове, посочените държави членки представиха съвместна препоръка за техническа мярка.
            
         
               (5)
            
            
               В съвместната препоръка по-специално се предлага изменение на Делегиран регламент (ЕС) № 1395/2014, за да се включи дерогация от член 21, параграф 3 от Регламент (ЕО) № 850/98 на Съвета (3), с който се забранява употребата на някои риболовни уреди в зона по протежение на датския бряг на Северно море.
            
         
               (6)
            
            
               Забраната, предвидена в член 21, параграф 3 от Регламент (ЕО) № 850/98, бе въведена с цел защита на херингата, уловена като прилов при риболова на цаца.
            
         
               (7)
            
            
               Съгласно консултациите, проведени от заинтересованите държави членки, дялът на херинга в пробите от улова, взети в рамките на съответната зона, понастоящем е по-нисък от дяла на херинга в пробите от улова, взети извън зоната. По време на консултациите бе установено, че понастоящем въведената с член 21, параграф 3 от Регламент (ЕО) № 850/98 забрана не предвижда необходимата гъвкавост, позволяваща на корабите да извършват риболов там, където могат да намалят нежелания прилов възможно най-много.
            
         
               (8)
            
            
               Получени бяха и становища от компетентни научни организации, които бяха разгледани от Международния съвет за изследване на морето (ICES). Съответните мерки бяха обсъдени в рамките на заседание на експертна група по рибарство и аквакултури, състояло се на 28 февруари 2017 г.
            
         
               (9)
            
            
               Според ICES (4) тегловният дял на херингата, уловена при експериментален риболов на цаца, е бил по-висок извън зоната за цаца отколкото в рамките на тази зона, но при измерването в брой екземпляри не е била установена разлика. Въз основа на това може да се очаква, че риболовът в зоната за цаца би намалил нежелания улов на херинга (по тегло) в сравнение с риболова извън зоната; ICES посочи, че премахването на зоната за цаца вероятно няма да има последици за запасите от херинга или цаца. Според ICES преразглеждане на разпоредбата относно зоната за цаца вече не е необходимо, тъй като другите мерки за управление са достатъчни, за да се контролира приловът на херинга.
            
         
               (10)
            
            
               Мерките, предложени в съвместната препоръка, са в съответствие с член 18, параграф 3 от Регламент (ЕС) № 1380/2013 и може да бъдат включени в Делегиран регламент (ЕС) № 1395/2014.
            
         
               (11)
            
            
               Поради това Делегиран регламент (ЕС) № 1395/2014 следва да бъде съответно изменен.
            
         
               (12)
            
            
               Настоящият регламент следва да влезе в сила незабавно след публикуването му, тъй като предвидените в него мерки оказват пряко въздействие върху икономическите дейности и планирането на риболовния сезон на корабите на Съюза,
            
         ПРИЕ НАСТОЯЩИЯ РЕГЛАМЕНТ:
   Член 1
   В Делегиран регламент (ЕС) № 1395/2014 се вмъква следният член 4а:
   
      „Член 4а
      Технически мерки за риболова на цаца в зона по протежение на датския бряг на Северно море
      Чрез дерогация от член 21, параграф 3 от Регламент (ЕО) № 850/98 риболовът на цаца се разрешава в зоната по протежение на датския бряг на Северно море, определена в параграф 1, буква в) от същия член, със следните риболовни уреди:
      
                  а)
               
               
                  теглени риболовни уреди с размер на окото под 32 mm;
               
            
                  б)
               
               
                  мрежи гъргър; или
               
            
                  в)
               
               
                  хрилни мрежи, заплитащи мрежи, тройни мрежи и плаващи мрежи с размер на окото под 30 mm.“
               
            
   Член 2
   Настоящият регламент влиза в сила в деня след деня на публикуването му в Официален вестник на Европейския съюз.
   
   Настоящият регламент е задължителен в своята цялост и се прилага пряко във всички държави членки.
   
      Съставено в Брюксел на 24 май 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 354, 28.12.2013 г., стр. 22.
   
      (2)  Делегиран регламент (ЕС) № 1395/2014 на Комисията от 20 октомври 2014 г. за установяване на план за премахване на изхвърлянето на улов при риболова на някои дребни пелагични видове и риболова за промишлени цели в Северно море (ОВ L 370, 30.12.2014 г., стр. 35).
   
      (3)  Регламент (ЕО) № 850/98 на Съвета от 30 март 1998 г. относно опазването на рибните ресурси посредством технически мерки за защита на младите екземпляри морски организми (ОВ L 125, 27.4.1998 г., стр. 1).
   
      (4)  http://www.ices.dk/sites/pub/Publication%20Reports/Forms/DispForm.aspx?ID=32869